Dennis Flydtkjær (DF), 2013-02-28:
Man kan jo sige, at både det her beslutningsforslag og det næste rammer ind i den aktuelle dagsorden om virksomheders rammevilkår.
For virksomhedernes rammevilkår og konkurrenceevne handler jo ikke alene om skat, det handler også om deres administrative byrder, og der er i det her forslag jo i hvert fald en intention om, at man vil lette regnskabsreglerne for små og mellemstore virksomheder.
De kan også være en byrde for virksomhederne derude, og vi synes da, at det er en rigtig væsentlig og vigtig debat, vi får, så det ikke alene handler om skat, men også om, om vi kan få lettet nogle andre byrder, hvilket vil gøre det mere attraktivt at drive virksomhed i Danmark.
Forslaget indeholder tre punkter, som allerede er blevet grundigt gennemgået af ministeren og den foregående ordfører.
Men jeg kan forstå på ministeren, at det allerede er en mulighed, man har i dag.
Så det punkt i beslutningsforslaget er jo lidt overflødigt, men intentionen om, at man vil gøre det nemmere i forhold til årsregnskaberne eller regnskabsreglerne, er da ganske fornuftig, hvis det er det, der er behov for.
Punkt 2 i forslaget er, at man vil give mulighed for, at man kan udarbejde årsrapporter på engelsk, hvor man i dag enten kan gøre det på svensk, dansk eller norsk.
Jeg vil sige, at det er et af de punkter, vi i Dansk Folkeparti synes er negativt, selv om vi kan forstå, at regeringen faktisk er på vej med ting.
Der er jo faktisk et godt formål med, at regnskaberne er på dansk i dag.
For ikke alene er det jo rettet til ejerne, men det er altså også, fordi kreditorerne og investorerne kan finde relevante informationer, som de kan bruge til bl.a. at kreditvurdere en virksomhed, med hensyn til om man skal give lån eller ej.
Der synes jeg altså at det er vigtigt, at vi i Danmark har vores ting på dansk, så alle har en god mulighed for at sætte sig ind i det og læse det i en let tilgængelig form.
Det er jo lidt i modstrid, kan man sige, med det, jeg kunne forstå at ministeren sagde, nemlig at man ville beholde de grønne regnskaber, netop for at det skulle være let tilgængeligt for borgerne at se, om en virksomhed har en grøn miljøpolitik.
Men det skal åbenbart ikke være på dansk, hvor alle, der ikke kan fremmedsprog, ellers har mulighed for at læse det.
Så den del af beslutningsforslaget synes jeg ikke er positiv.
Punkt 3 er, at man vil gøre det frivilligt for vores små og mellemstore virksomheder at udarbejde grønne regnskaber.
Det er jo en rent dansk ordning med de grønne regnskaber, så det er tydeligvis en byrde, som man har pålagt danske virksomheder, og som udenlandske konkurrenter ikke har.
Der synes jeg helt klart at man bør kigge på at gøre det frivilligt, så det er op til det enkelte selskab selv at vurdere, om de vil bruge det redskab til måske at skabe et bedre image, eller hvordan de nu vil bruge det.
Men det er jo en administrativ byrde, som andre virksomheder i andre lande ikke har, og derfor synes vi, at det er et rigtig positivt tiltag, at man gør det frivilligt.
Alt i alt synes vi, at det er et positivt forslag, og at det er godt, at man trods alt gør noget i forhold til de administrative byrder, så intentionen i det kan vi klart støtte i Dansk Folkeparti.